Noordwes-seuntjie (4) voor skool doodgeryBarend Porter. Foto: Facebook Barend Porter (4) is Woensdagmiddag voor sy skool in die dorpie Koster in Noordwes, doodgery. Beeld het Donderdag berig Barend se ma, Katryn Porter, het op die toneel waar hy dood verklaar is, by hom gepleit dat hy “nie moet gaan nie”. Na wat berig word, is Barend en sy suster, Angelique (7), deur ŉ ouma raakgery, wat haar kleinkind by die Koster Gekombineerde Skool gaan oplaai het. Barend het langs Angelique gestaan en vir hul ma gewag, toe hulle albei deur die voertuig, ŉ bakkie, getref is. Angelique het net ŉ geringe skouerbesering opgedoen. Landi Joubert, wie se kinders by die skool skoolgaan, het aan Beeld gesê toe sy by die skool opdaag om haar kinders op te laai, het Barend op die grond gelê. “Een van die onderwysers het ŉ verband om sy kop gedraai, daar het bloed by sy neus, ore en mond uitgekom. Hy was bewusteloos,” het Joubert gesê. Volgens Joubert het Katryn histeries geraak toe sy by die toneel aangekom het. Sy het met Barend gepraat en mond-tot-mond-asemhaling op hom toegepas en sy hart masseer, maar hy is op die toneel dood. Louisa Mabe, LUR vir onderwys in Noordwes, het gesê sy is geskok en het haar meegevoel betuig. Kapt. Aafje Botma, ŉ polisiewoordvoerder, sê die voorval sal ondersoek word. – Sapa